HISTORIESE GEBOU VERWOES – inwoners moes hulpeloos toekyk hoe NG Kerk afbrand in Wes-Kaapse dorpie | DieKaap.com
Die inwoners van die klein Wes Kaapse dorpie Redelinghuys, ongeveer 160 km Noord van Kaapstad, moes vanmore hulpeloos toekyk hoe die NG Kerk, 'n historiese gebou, afbrand.
Die hoeksteen van hierdie kerk is op 5 Oktober 1918 gelê.
Na wat verneem word het brand begin by een van die selfoon maste wat op die toring gemonteer was, maar die amptelike oorsaak van die brand sal deur die ondersoekspanne bepaal word.
Morné van Rooyen vertel hier meer oor die geskiedenis van hierdie pragtige gebou:
Redelinghuys en Aurora word die NG Moedergemeente Piketberg se tweelingdogters genoem omdat hulle op agtereenvolgende dae in 1906 (Aurora 25 April en Redelinghuys 26 April) van die moedergemeente afgestig het.
In die dae van klein plase en groot gesinne was die ou kerkgeboutjie op Redelinghuys met sy grondvloer, ondigte rietdak en nouliks 250 sitplekke veels te klein en ondoelmatig vir 'n gemeente van nagenoeg 1 000 lidmate.
Op 'n gemeentelike vergadering van Julie 1912 is reeds die bou van 'n nuwe kerk bespreek. Toe die leraar self £100 hiervoor beloof, was daar spoedig 'n aantal lidmate wat saam £1 000 aangebied het. Die geld was egter nog veels te min en bowendien was daar nog 'n skuld van £450 op die pastorie.
Tog het die kerkraad dit gewaag om op 1 Julie 1918, tydens die moeilike jare van die Eerste Wêreldoorlog, met die bou van die nuwe kerk te begin. Dié onderneming het 'n baie groot invloed op die gemeente uitgeoefen omdat die gebou eers ná etlike jare voltooi kon word; in dié tydperk het die kerkraad met baie moeilikhede te kampe gehad. Op 5 Oktober 1918, midde-in die griepepidemie, het ds. D.J. De Villiers, Redelinghuys se eerste predikant, die hoeksteen gelê.
In 1920 het ds. De Villiers as leraar bedank, maar ná 'n vakature van sowat een jaar het ds. I.J. Minnaar hom die beroep na die gemeente laat welgeval, en kon die werk van die Here weer voortgaan.
Weens geldtekort in die moeilike naoorlogse jare is die bouwerk aan die nuwe kerk by tye heeltemal gestaak. Eers nadat omtrent nege jaar stuksgewyse daaraan gebou is, is hierdie sierlike kerkgebou eindelik op 24 September 1927 deur ds. J.G. Steytler van Piketberg ingewy. Dit het sowat 1 000 sitplekke bevat en het die gemeente oor die £15 000 gekos.
Op die oggend van 9 April 2019, 92 jaar later, het 'n brand dit in puin gelê, vermoedelik ná 'n kortsluiting by die selfoonmas op die perseel.
(Foto's: Andrew Kok, Facebook)
« Geskorste Kaapse metro-hoë sit tuis met vet salarispakket van R2,8 miljoen per jaar, oftewel R233 000 per maand en sy hoef nie 'n steek werk te doen nie
21 schools across Cape Town shut down and now health services are also being afflicted due to protests »